Aurajokeen lasketaan uiskentelemaan Turun päivänä 15. syyskuuta 2000 pientä posankkaa. Pikkuposankat kisaavat Posankan ja ympäristöjärjestö Pidä Saaristo Siistinä ry:n (PSS) uudessa Posankka Race -varainkeruutapahtumassa. Tapahtumalla halutaan kiinnittää huomiota vesistöjen roskaamiseen ja kerätä varoja yhdistykselle.

Taiteilija Alvar Gullichsenin suunnittelema Posankka sai keväällä kolme poikasta patsaan 20-vuotisjuhlavuoden kunniaksi. Hahmot sijoitettiin laivaterminaaleihin sekä lentoasemalle. Juhlavuoden kunniaksi Posankalle myönnettiin myös Turun virallisen kaupunkieläimen titteli, joka tarkoittaa muun muassa sitä, että hahmoa pidetään näkyvästi esillä kaupungin viestinnässä ja markkinoinnissa.

Ari-Matti Ruuska Keväällä Posankka sai kolme jälkeläistä, jotka toivottavat Turkuun tulijat tervetulleiksi laivayhtiöiden terminaaleissa sekä lentoaseman tuloaulassa. Poikasten viereen sijoitetuissa kylteissä on kerrottu Posankan tarina.

Posankka Race -tapahtumassa poikaset kisaavat sitä, kuka saavuttaa maalin ensimmäisenä.

Jatkuu mainoksen jälkeen Mainos päättyy

– Idea Posankka Raceen syntyi Chicagossa järjestettävästä Ducky Derbystä, jossa 60 000 kylpyankkaa kilpailee, ja tuotot lahjoitetaan hyväntekeväisyyteen. Ajatuksena on, että samalla voi pitää hauskaa ja tehdä hyvää. Pyysin PSS ry:n mukaan, sillä halusin, että tapahtuman tuotto käytettäisiin työhön puhtaampien vesistöjen puolesta, Posankka-tuotteista vastaava ja tapahtuman ideoija Kristiina Winter kertoo tiedotteessa.

Ari-Matti Ruuska Kristiina Winter on suunnitellut Posankka-tuotesarjan yhdessä taiteilija Alvar Gullichsenin kanssa. Posankka-aiheisia, ekologisesti valmistettuja hopeakoruja, t-paitoja, kangaskasseja, lippalakkeja, avaimenperiä ja leivonnaisia myydään Posankan verkkosivuilla sekä kaupungin museokaupoissa.

Pidä Saaristo Siistinä ry kertoo nähneensä 50-vuotiaan historiansa aikana, miten ihmisen toiminta ja kulutusvalinnat näkyvät vesistöistä löytyvissä roskissa. Yhdistys tekee muun muassa myös järjestelmällistä rantojen roskamonitorointia. Tulokset osoittavat, miten roskilla on monia erilaisia lähteitä ja reittejä, jotka kuljettavat niitä hyvinkin kauas syntysijoiltaan.

– Lähdimme tapahtumaan mukaan, sillä sen kautta voimme havainnollistaa hyvin jokien roolia meriroskan kuljettajina sekä kaupunkilaisten vastuuta sijoittaa roskat roskiksiin, sanoo PSS ry:n pääsihteeri Aija Kaski.

Varainkeruutempaukseen voi osallistua adoptoimalla oman kilpaposankan kymmenellä eurolla tapahtumalle luodulla verkkosivulla. Adoptioista kertyneet lahjoitukset ohjataan suoraan Pidä Saaristo Siistinä ry:n työhön puhtaampien vesistöjen puolesta. Adoptoija ei saa kilpaposankkaa itselleen, sillä ne käytetään vuosittain uudelleen.

Posankat kilpailevat Aurajoessa Teatterisillan ja Auransillan välisellä vesialueella Turun päivänä kello 13. Kymmenen ensimmäistä maaliin saapuvaa posankkaa palkitaan. Puomitettu kilparata on suunniteltu yhteistyössä Varsinais-Suomen pelastuslaitoksen kanssa niin, että jokainen kilpaposankka saadaan myös kerättyä joesta kisan päätteeksi pois.

Jatkuu mainoksen jälkeen Mainos päättyy

Lue myös: Onneksi olkoon Posankka – 20-vuotias kumiankan ja marsipaanipossun risteymä sai poikasia ja on nyt Turun virallinen kaupunkieläin